BODOLAND रादाब: मुसलपुर, 12 जुन : आलादा रायजो बड’लेण्ड सोरजिनो दाबिनाय समाव बर’ हारिनि आगोमा बिर जोहोलाव आरो बिर जोहोलावजोफोरनि गोसोखांथियाव बड’लेण्ड मुख्लं सानखौ दुलाराय आसाम रायजोयाव फालिनाय बादियै बाक्सा जिल्ला एबसुयाबो जिल्लानि मावखुलियाव फालिनाय जादों । इं 1987 माइथायनि 12 जुन खालाराव आलादा रायजो दाबिनानै गुवाहाटीनि जर्ज फोथाराव खुंनाय मोनसे मिथिं जोबनायनि उनाव गारिजों फैफिनबाय थानाय समावनो दुथां गोसोनि सुबुंफोरा गारियाव अन्थाइजों खुबैनायाव सुजित नार्जारीनि खर’याव नांङो आरो उनाव थैनो गोनां जायो । बिथांनि थैनाय सानखौनो आथिखालाव दुलाराय बर’ माहारिया बड’लेण्ड मुख्लं सान महरै फालिबोदों । मानोना आलादा रायजो दाबिनानै मुख्लं जानाय बिथांयानो गिबिसिन सुबुं । थिग बे बायदिनो सुजित नार्जारीजों लोगोसेनो बड’लेण्ड रायजो दाबियाव मुख्लं जानाय साफ्रोमबो गेदेमा सुबुंफोरखौनो मान होनानै दिनै बड’लेण्ड मुख्लं सानखौ फालिनाय जादों ।